บริษัทสหมิตรถังแก๊ส จำกัด (มหาชน)

ส่วนที่ 1

ข้อมูลสรุป (Executive Summary)

ข้อมูลทั่วไป

บริษัท สหมิตรถังแก๊ส จำกัด (มหาชน)
ประกอบธุรกิจหลักประเภทผลิตถังแก๊สปิโตรเลียมเหลวจำหน่ายทั้งในประเทศและต่างประเทศให้กับลูกค้ากลุ่มผู้ค้าน้ำมัน
ทุนจดทะเบียนและเรียกชำระแล้ว 240 ล้านบาท
มีที่ตั้งสำนักงานใหญ่และโรงงานที่ถนนบางขุนเทียน-ชายทะเล จ.กรุงเทพฯ
ซึ่งได้รับการรับรองระบบคุณภาพ ISO 9002 ในปี 2538 และ ISO 9001 : 2000 ในปี 2547
ปัจจุบันโรงงานแห่งนี้มีกำลังการผลิตเต็มที่ประมาณ 5 ล้านใบต่อปี
อัตราการใช้กำลังการผลิตปีที่ผ่านมาเฉลี่ยที่ 57%

การผลิตและผลิตภัณฑ์

ถังแก๊สปิโตรเลียมเหลวที่บริษัทผลิตตามมาตรฐานอุตสาหกรรม กระทรวงอุตสาหกรรมมี 2 แบบ คือ
ถัง 2 ส่วน และ 3 ส่วน ซึ่งทำให้บริษัทสามารถผลิตถังขนาดต่างๆได้ตามความต้องการของลูกค้า
โดยมีขนาดบรรจุตั้งแต่ 1.25 – 50 กก. ( 3 – 108 ลิตร ) วัตถุดิบที่สำคัญที่ใช้ในการผลิต
ได้แก่เหล็กแผ่นรีดร้อน (เกรดสำหรับผลิตถังแก๊ส) ซึ่งสามารถจัดหาได้ทั้งในประเทศ
และต่างประเทศ ในปีที่ผ่านมา
สัดส่วนการซื้อวัตถุดิบและวัสดุที่ใช้ในการผลิตในประเทศและต่างประเทศอยู่ที่อัตราร้อยละ 88 : 12

การจำหน่ายและช่องทางการจำหน่าย

ผลิตภัณฑ์ของบริษัทถูกจำหน่ายให้กับลูกค้าทั้งในประเทศและต่างประเทศ
ซึ่งมีทั้งการขายตรงและจำหน่ายผ่านตัวแทน
โดยส่วนใหญ่ลูกค้าในต่างประเทศจะแต่งตั้งบริษัทตัวแทนท้องถิ่นเพื่อการประสานงาน
ซึ่งจะทำให้บริษัทลดภาระทางด้านเอกสาร ง่ายต่อการวางแผนจำหน่าย
ตลอดจนการบริหารจัดการสินค้าคงคลัง โดยกลุ่มลูกค้าในต่างประเทศได้แก่
กลุ่มประเทศในแถบเอเชีย ยุโรป อาฟริกา และอเมริกา ในปีที่ผ่านมา
สัดส่วนการจำหน่ายในประเทศต่อต่างประเทศ อยู่ที่อัตราร้อยละ 20 : 80 โดยในปี ที่ผ่านมา
ยอดขายรวมลดลง 7% สาเหตุโดยรวมเกิดจากตั้งแต่ปี 2545 ต่อเนื่องถึงปัจจุบัน ราคาวัตถุดิบ
(เหล็ก) ที่ปรับตัวสูงขึ้นมากตามความผันผวนของตลาดโลก
ส่งผลให้ราคาขายปรับตัวสูงขึ้นอย่างต่อเนื่อง
และด้วยงบประมาณการลงทุนที่ถูกกำหนดไว้ในแต่ละปีของบริษัทน้ำมัน
ทำให้ความต้องการสั่งซื้อถังแก๊สโดยรวมลดลง โดยเฉพาะตลาดในประเทศ
ประกอบกับลูกค้าในประเทศบางรายประสบปัญหาทางธุรกิจในระหว่างปี 2548
ทำให้ยอดขายในประเทศลดลงตั้งแต่ปี 2548 เป็นต้นมา อย่างไรก็ตาม คาดว่าในปีหน้า
สถานการณ์ในประเทศจะดีขึ้น ในด้านตลาดต่างประเทศ
ถึงแม้บริษัทจะได้รับผลกระทบจากค่าเงินบาทที่แข็งขึ้นในช่วงปลายปี 2549
ทำให้ราคาขายเฉลี่ยลดลงเล็กน้อย แต่ในด้านปริมาณขายยังคงเพิ่มขึ้นอย่างต่อเนื่อง
เป็นผลให้ยอดขายต่างประเทศเพิ่มขึ้นเพียงเล็กน้อย
ด้วยนโยบายการขายที่เน้นให้มีการปรับเปลี่ยนกลยุทธ์ให้สอดคล้องกับสภาวะตลาดตลอดเวลา
ทำให้บริษัทสามารถรักษาฐานลูกค้าเดิมและขยายฐานลูกค้าใหม่ได้อย่างต่อเนื่อง

ภาวะอุตสาหกรรมและการแข่งขัน

เนื่องจากสินค้าถังแก๊สถูกควบคุมโดยมาตรฐานของกระทรวงอุตสาหกรรม ดังนั้น
การแข่งขันจึงเน้นที่ความพึงพอใจของ

ลูกค้าในเรื่องการส่งมอบสินค้าและราคาเป็นสำคัญ
โดยเฉพาะอย่างยิ่งแนวโน้มการแข่งขันทางด้านราคาจะรุนแรงขึ้น
บริษัทจึงจำเป็นต้องเร่งพัฒนาประสิทธิภาพในการผลิตเพื่อให้มีต้นทุนที่สามารถแข่งขันได้
ในส่วนของตลาดในประเทศ รัฐบาลได้มีมาตรการกำจัดถังผิดกฎหมายออกจากตลาดค้าแก๊สหุงต้ม
หรือที่เรียกกันว่า " ถังขาว "
มาตรการดังกล่าวทำให้ผู้ผลิตถังแก๊สที่ระบบและคุณภาพในการผลิตยังไม่ได้ตามข้อกำหนดไม่สามารถที่จะผลิตสินค้าออกสู่ตลาดได้
จึงเป็นปัจจัยสำคัญที่ทำให้อัตราการขยายตัว

-1-

ของถังแก๊สในประเทศมีแนวโน้มที่ดีขึ้นเรื่อยๆ
แต่ด้วยสาเหตุของราคาวัตถุดิบเหล็กที่ปรับตัวสูงขึ้นมากตามความผันผวนของตลาดโลก
ดังได้กล่าวในวรรคก่อน ทำให้ตลาดถังแก๊สในช่วง 3-4 ปีที่ผ่านมาซบเซา อย่างไรก็ตาม
บริษัทได้พยายามปรับเปลี่ยนกลยุทธ์ต่างๆให้สอดคล้องกับสถานการณ์
เพื่อให้สามารถรักษาส่วนแบ่งเดิมและขยายส่วนแบ่งตลาดใหม่ออกไปได้อย่างต่อเนื่อง

ปัจจัยความเสี่ยงและข้อพิพาททางกฎหมาย

บริษัทถูกฟ้องร้องเป็นจำเลยในฐานะผู้ค้ำประกันหนี้สินให้บริษัทที่เกี่ยวข้องกันแห่งหนึ่ง
บริษัทและบริษัทที่เกี่ยวข้องจึงได้ร่วมกันดำเนินการเจรจาปรับโครงสร้างหนี้กับเจ้าหนี้สถาบันการเงินเสร็จไปส่วนหนึ่งแล้ว
เป็นผลให้กระบวนการพิจารณาคดีทางกฎหมายหยุดไว้และมีการถอนคดีในเวลาต่อมา ในระหว่างนี้
บริษัทและบริษัทที่เกี่ยวข้องอยู่ระหว่างดำเนินการตามสัญญาปรับโครงสร้างหนี้
หากไม่มีการผิดนัดหรือผิดสัญญาปรับโครงสร้างหนี้ คดีดังกล่าวก็จะไม่ส่งผลกระทบใดๆกับบริษัท ซึ่ง ณ
ปัจจุบัน ยังไม่มีการผิดสัญญาใดๆเกิดขึ้น นอกจากนี้
บริษัทที่เกี่ยวข้องยังอยู่ระหว่างเร่งดำเนินการหาแนวทางพลิกฟื้นธุรกิจ
เพื่อมิให้ส่งผลกระทบต่อบริษัทในฐานะผู้ค้ำประกันมากนัก อย่างไรก็ตาม
บริษัทยังคงมีภาระผูกพันต่อการค้ำประกันหนี้สินดังกล่าว
ถึงแม้ว่าการปรับโครงสร้างหนี้จะได้ถูกดำเนินการไปส่วนหนึ่งแล้ว
แต่ยังไม่เป็นไปตามวัตถุประสงค์หลักที่สำคัญคือการปลดภาระค้ำประกันของบริษัท
อันจะส่งผลให้ฐานะการเงินของบริษัทมั่งคงขึ้น คาดว่าการเจรจาจะเสร็จสิ้นภายในปี 2550 นี้

ในส่วนของการปรับโครงสร้างหนี้ของบริษัทเองนั้น
บริษัทได้เข้าทำสัญญาปรับโครงสร้างหนี้กับธนาคารและเจ้าหนี้สถาบันการเงิน เมื่อวันที่ 29 มิถุนายน
2544 และได้ผ่านการอนุมัติจากที่ประชุมผู้ถือหุ้นเมื่อวันที่ 28 กันยายน 2544 ที่ผ่านมา
เป็นผลให้หุ้นของบริษัทได้กลับเข้าทำการซื้อขายในตลาดหลักทรัพย์ฯได้ใหม่ในหมวด “REHABCO”
ตั้งแต่วันที่ 29 ตุลาคม 2544 อย่างไรก็ตาม เมื่อวันที่ 28 มีนาคม 2546
ตลาดหลักทรัพย์ได้ปรับปรุงแนวทางในการดำเนินการกับบริษัทจดทะเบียนที่อยู่ระหว่างฟื้นฟูกิจการในหมวด
REHABCO ใหม่ เป็นผลให้บริษัทถูกพักการซื้อขายหุ้นในตลาดหลักทรัพย์ฯอีกครั้งตั้งแต่วันที่ 14
พฤศจิกายน 2548 เป็นต้นมา และถูกย้ายไปอยู่ในหมวด “Non-Performing Group” เมื่อวันที่
27 มีนาคม 2549 โดยในระหว่างนี้
บริษัทอยู่ระหว่างพิจารณาหาแนวทางแก้ปัญหาภาระค้ำประกันดังกล่าวให้เสร็จสิ้น
เพื่อสามารถย้ายกลับเข้าไปอยู่ในหมวดปกติ
เพื่อผู้ลงทุนจะสามารถทำการซื้อขายหุ้นในตลาดหลักทรัพย์ฯได้ต่อไป

ระบบควบคุมภายใน

บริษัทได้ว่าจ้างบริษัทสอบบัญชีธรรมนิติ ให้เป็นผู้ตรวจสอบภายในตั้งแต่ปี 2542 เป็นต้นมา
รายงานผลการตรวจสอบที่ได้ไม่ปรากฎจุดอ่อนหรือข้อบกพร่องที่เป็นสาระสำคัญอันอาจทำให้เกิดความเสียหายต่อทรัพย์สินโดยรวมของบริษัท
นอกจากนี้ ตั้งแต่ปี 2545 เป็นต้นมา
บริษัทได้พยายามที่จะดำเนินธุรกิจให้เป็นไปตามหลักการกำกับดูแลกิจการที่ดี
เพื่อความมั่นใจของผู้ลงทุนและผู้เกี่ยวข้องทุกฝ่าย

ผลการดำเนินงานในปี 2549

ในปีนี้ บริษัทมีผลกำไรสุทธิ (ไม่รวมกำไรจากการปรับโครงสร้างหนี้
อันเกิดจากการที่เจ้าหนี้ปลดหนี้ในส่วนของดอกเบี้ยค้างชำระให้จำนวน 110.3 ล้านบาท)
เป็นจำนวนเงิน 1.5 ล้านบาท ลดลงจากปีก่อน 10.9 ล้านบาท
ส่วนใหญ่เป็นผลจากยอดขายที่ไม่เป็นไปตามประมาณการณ์
สืบเนื่องจากต้นทุนวัตถุดิบที่สูงขึ้นอย่างต่อเนื่องตั้งแต่ปี 2545
ประกอบกับค่าเงินบาทที่แข็งขึ้นในช่วงปลายปี 2549 ดังกล่าวข้างต้น
ทำให้ผลประกอบการโดยรวมลดลงจากปีก่อน

( ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์ )

-2-